KORT OPPSUMMERING FRA NATO PARLAMENTARIKERFORSAMLINGS VÅRSESJON I PARIS 26.-30. MAI 2006
Deltakelse fra Stortinget
Den norske delegasjonen til NATO PAs vårsesjon besto av delegasjonsleder Per Ove Width, nestleder Marit Nybakk, Tore Nordtun, Jan Petersen, Jan Arild Ellingsen og Hans Olav Syversen.
Norge deltok i alle komitémøter (politisk, forsvar, vitenskaps og teknologi, økonomi og sikkerhet, sivile dimensjoner ved sikkerhet, samt i styringskomiteen og NATO-russlandskomiteen)

Formelle uttalelser

Forsamlingen vedtok i Vitenskaps og teknologikomiteen en uttalelse om Irans atomenergipolitikk.  Resolusjonen uttrykker bekymring men likevel håp om å løse konflikten ved diplomatiske midler. Plenum vedtok en uttalelse om fremdriften i arbeidet for NATO – medlemskap for landene i Adriaterhavstraktaten (Makedonia, Kroatia og Albania), og en om utviklingen i Georgia.
Hovedspørsmål
Sesjonen var preget av sterkt fokus på svartehavslandene og sør-Kaukasus.  Det gjaldt både plenum og flere av komitémøtene.  Innfallsvinkelen til regionen og sikkerhetsspørsmål omfattet demokratiutvikling, herunder rettssikkerhet og korrupsjonsforebyggelse, menneskerettigheter og generelle utviklingsspørsmål, samt energi og miljøspørsmål.  I plenum talte bl.a. Ukraina utenriksminister Tarasyk; Hviterusslands opposisjonsleder, Milinkevich; Azerbaijans president, Aliyev; og Georgias president Saakasvilli.  Den russiske delegasjonen markerte seg sterkt, og uttrykte høylydt misnøye med de ovennevnte lands ønskede nærhet til NATO. 
Koordinering av innsatsen i Afghanistan var et annet tema som engasjerte forsamlingen. Etter manges syn er operasjonene der den virkelige testen på NATOs operasjonsevne i dagens sikkerhetsbilde.  I rapportene om NATO operasjoner ble det lagt vekt på den utfordring det ligger i at NATOs operasjoner i dag skjer utenfor NATO territorier, samt NATOs evne (adekvat utstyr og kapasitet) til å gjennomføre operasjoner.
Ressurs og energispørsmål var en sentral komponent av møtet i flere av komiteene, og et spørsmål som vil være naturlig å følge opp videre også fra norsk side.

Likeledes ble det reflektert over menneskelige sider ved NATO engasjement. I denne debatten ligger spørsmål om endring av NATOs mandat, med et foreløpig forslag til konklusjon om at pådriverrollen ikke ligger til NATO når det gjelder krise- humanitær hjelp, eller bekjempelse av terrorisme, men at NATO kan utføre den type oppgaver i samarbeid med nasjonale myndigheter og internasjonale organisasjoner med relevant mandat.  Det ble etterspurt NATO retningslinjer for slikt engasjement.

Norge støttet Island i deres bekymring over tilbakeketrekningen av amerikanske styrker fra Keflavikbasen på Island.  Det norske perspektivet var ikke bare at Island, som eneste NATO-land ikke lenger vil ha luftforsvar, men like mye at det kan ses som et signal på mindre interesse for nordområderegionen og alle de muligheter så vel som utfordringer som ligger der mht ressursutvinning.
Ellers volder forholdet til PLC og Hamas like mye uenighet i forsamlingen som på hjemlig arena.  PLC har observatørstatus, men mange i NATO PA ønsker ikke å henvende seg aktivt til Hamas for deltakelse i NATO PA.
Norske verv
Norge har pt ingen verv i forsamlingen, det var derfor gledelig at Jan Petersen ble nominert til visepresident kandidat fra forsamlingens konservative gruppe.  Valget finner sted på høstsesjonen i Quebec i november.

